b'\n_START_ARTICLE_\nOslas\n_START_SECTION_\nGamta ir geografija;\n_START_PARAGRAPH_\nOslas u\xc5\xbeima lanko formos teritorij\xc4\x85 aplink \xc5\xa1iaurin\xc4\x99 Oslo fjordo dal\xc4\xaf. Fjordas, kur\xc4\xaf beveik kerta prie\xc5\xa1ais Osl\xc4\x85 esantis Nesodeno pusiasalis (Nesodden) yra miesto pietuose, i\xc5\xa1 kit\xc5\xb3 pusi\xc5\xb3 Osl\xc4\x85 supa \xc5\xbealios kalvos ir kalnai. Miesto ribose yra 40 sal\xc5\xb3, tarp j\xc5\xb3 did\xc5\xbeiausia Malm\xc4\x97ja (Malm\xc3\xb8ya) (0,56 km\xc2\xb2), dar daugiau j\xc5\xb3 yra aplink Oslo fjord\xc4\x85. Osle yra 343 e\xc5\xbeerai, tarp j\xc5\xb3 did\xc5\xbeiausias Maridalsvannet (3,91 km\xc2\xb2). Jis yra ir pagrindinis geriamojo vandens \xc5\xa1altinis did\xc5\xbeiajai vakar\xc5\xb3 Oslo daliai, ypa\xc4\x8d Vakar\xc5\xb3 Akeriui (Vestre Aker) ir \xc5\xa0iaur\xc4\x97s Akeriui (Nordre Aker). Auk\xc5\xa1\xc4\x8diausias ta\xc5\xa1kas yra Kirkeberget (629 m). Nors miesto gyventoj\xc5\xb3 skai\xc4\x8dius, lyginant su kitomis Europos sostin\xc4\x97mis yra nedidelis, Oslas u\xc5\xbeima ne\xc4\xafprastai didel\xc4\x99 teritorij\xc4\x85. Miesto ribose yra daugyb\xc4\x97 park\xc5\xb3 ir neu\xc5\xbestatyt\xc5\xb3 vietovi\xc5\xb3. D\xc4\x97l to miestas yra erdvus ir \xc5\xbealias.\n_START_SECTION_\nIstorija\n_START_PARAGRAPH_\nPagal senov\xc4\x97s norveg\xc5\xb3 sagas, Oslas \xc4\xafkurtas apie 1048 Norvegijos karaliaus Haraldo III-ojo. Neseniai daryti archeologiniai tyrin\xc4\x97jimai nustat\xc4\x97, kad prie\xc5\xa1 1000 m. \xc4\x8dia buvo krik\xc5\xa1\xc4\x8dioni\xc5\xa1k\xc5\xb3 kap\xc5\xb3, o tai rei\xc5\xa1kia, kad buvo ir ankstesn\xc4\x97 miesto tipo gyvenviet\xc4\x97. D\xc4\x97l to 2000 m. Oslas \xc5\xa1vent\xc4\x97 savo t\xc5\xabkstantmet\xc4\xaf. Miesto vardo kilm\xc4\x97 yra gana neai\xc5\xa1ki. Jei \xe2\x80\x9e-lo\xe2\x80\x9c beveik negin\xc4\x8dytinai rei\xc5\xa1kia \xe2\x80\x9euostas\xe2\x80\x9c, \xe2\x80\x9eos\xe2\x80\x9c gali tur\xc4\x97ti kelet\xc4\x85 reik\xc5\xa1mi\xc5\xb3 susijusi\xc5\xb3 su senov\xc4\x97s norveg\xc5\xb3 panteonu, up\xc4\x97s \xc5\xbeiotimi arba kalvos pap\xc4\x97de. Oslas \xc5\xa1alies sostine laikomas nuo karaliaus Hakono V-ojo (1299-1319), kuris buvo pirmasis karalius, nuolat gyven\xc4\x99s mieste, valdymo. Jis taip pat pastat\xc4\x97 Akerhuso tvirtov\xc4\x99. Po \xc5\xa1imtme\xc4\x8dio Norvegija tapo silpnesni\xc4\x85ja personalin\xc4\x97s unijos su Danija dalimi, ir Oslo reik\xc5\xa1m\xc4\x97 suma\xc5\xbe\xc4\x97jo iki provincijos administracinio centro, o karaliai nuolat rezidavo Kopengahoje. Tai, kad Oslo universitetas \xc4\xafkurtas tik 1811 m., tur\xc4\x97jo neigiam\xc5\xb3 pasekmi\xc5\xb3 norveg\xc5\xb3 nacijos vystymuisi._NEWLINE_1624 m. miest\xc4\x85 sunaikino gaisras ir j\xc4\xaf prie\xc5\xa1ingoje \xc4\xaflankos pus\xc4\x97je, prie Akerhuso forto, atstat\xc4\x97 karalius Kristijonas IV-asis, kuris suteik\xc4\x97 miestui nauj\xc4\x85 Kristianijos pavadinim\xc4\x85. Ankstesnis miesto vardas Oslas gr\xc4\x85\xc5\xbeintas 1925 m. Gerokai iki to laiko Kristianija \xc4\x97m\xc4\x97 \xc4\xafgauti Norvegijos prekybos ir kult\xc5\xabros centro status\xc4\x85. 1814 m. Kristianija v\xc4\x97l tapo tikra sostine, kai buvo nutraukta unija su Danija. XIX a. pastatyta daugyb\xc4\x97 miesto architekt\xc5\xabrini\xc5\xb3 \xc4\xaf\xc5\xbeymybi\xc5\xb3, \xc4\xafskaitant Karali\xc5\xa1kuosius r\xc5\xabmus (1825\xe2\x80\x931848), Stortingo (parlamento) pastat\xc4\x85 (1861\xe2\x80\x931866), Oslo universitet\xc4\x85, Nacionalin\xc4\xaf teatr\xc4\x85 ir Oslo vertybini\xc5\xb3 popieri\xc5\xb3 bir\xc5\xbe\xc4\x85. Tarp pasaulinio garso meninink\xc5\xb3, gyvenusi\xc5\xb3 mieste tuo laikotarpiu yra Henrikas Ibsenas, Edvardas Munkas, Knutas Hamsunas ir Sigrid Undset (pastarieji du apdovanoti Nobelio literat\xc5\xabros premija. 1850 m. Oslas pralenk\xc4\x97 Bergen\xc4\x85 ir tapo did\xc5\xbeiausiu pagal gyventoj\xc5\xb3 skai\xc4\x8di\xc5\xb3 \xc5\xa1alies miestu._NEWLINE_1924 m. miestui suteiktas Oslo vardas.\n_START_SECTION_\nSportas\n_START_PARAGRAPH_\n1952 m. Osle vyko VI \xc5\xbeiemos olimpin\xc4\x97s \xc5\xbeaidyn\xc4\x97s.'